Hasarhetjan Chan nær drukknaður á vatnaketti Eins og flestir kvikmyndaunnendur ættu að vita þá leikur hasarhetjan Jackie Chan , gjarnan sjálfur í áhættuatriðum í myndum sínum . Og oft hefur munað mjóu að illa færi . Chan var hætt kominn nú nýlega þegar hann var að taka upp kvikmyndina Vanguard , nýjustu mynd sína , en þá var hann nærri drukknaður . Chan , sem orðinn er 65 ára gamall , sagði frá atvikinu þar sem hann var að kynna myndina á blaðamannafundi í Beijing í Kína . Eins og sagt er frá í kínverska vefmiðlinum China.org.cn þá stóðu yfir tökur úti á sjó , á vatnaketti ( e. Jet Ski ) . Þannig fór að Chan endaði á því að festast undir steini , og gat ekki losað sig . Hann hefði getað drukknað , en sagði kínverskum blaðamönnum að hann hafi einbeitt sér að því að halda ró sinni og missa ekki stjórn á sér . Að lokum var Chan bjargað af tökuliði sínu . Atvikið fékk svo mjög á leikstjórann Stanley Tong , að mikið fát kom á hann , þar sem hann beið á ströndinni . Þegar hann sá Chan birtast og koma upp úr vatninu , þá grét hann . „ Ég gat ekki haldið aftur af tárunum , “ sagði hann á blaðamannafundinum . Chan brosti hins vegar þegar honum var bjargað , og fór og huggaði Tong og hina úr tökuliðinu . Þrátt fyrir harðan skráp , þá átti Chan eftir að finna fyrir atvikinu síðar um kvöldið . „ Þegar ég fór í sturtu um kvöldið og rifjaði upp atvikið , þá varð ég skyndilega hræddur og byrjaði að skjálfa . Ég áttaði mig á því hvað ég var nálægt því að deyja . “ Ekki í fyrsta sinn Þetta var ekki í fyrsta sinn sem Chan sleppur naumlega við tökur á kvikmynd . Chan varð fyrir meiðslum á hrygg þegar hann var að leika í kvikmyndinni Project A og meiddi sig á bringubeini þegar hann datt í kvikmyndinni Armour of God II : Operation Condor . Þá brákaði hann höfuðkúpu sína , og þurfti á heilaskurðaðgerð að halda , eftir að hann féll í myndinni Armour of God .